Létezik egy PornHub nevű oldal (mint azt ma megtudtam), ami az egyik legnagyobb online pornószolgáltató (ezek szerint vannak ilyen szolgáltatók, nekem teljesen új információ volt), és mint minden évben, idén is kiadta éves jelentését rengeteg adattal és grafikával (és olyan női nevekkel, amik nekem semmit nem mondanak).

Eszerint 2019-ben az internet népe szédítő mennyiségű pornót nézett: 42 milliárd látogatás volt az oldalon (napi 115 millió), amire 6,83 millió videót töltöttek fel, és 39 milliárd keresést futtattak. Az adatforgalom 6597 petabájtra tehető (egy petabájt a gigabájt egymilliószorosa), ami másodpercenként 209 gigabájtot jelent.

A 10 legtrendibb keresőkifejezésben olyan popkulturális elemek köszönnek vissza, mint az Apex Legends nevű videojáték vagy a Belle Delphine nevű Instagram-modell, a bronzérmes a POV, a második helyezett az Alien, a listavezető pedig az Amateur lett. A pornókategóriák szerinti keresést országok szerint is összesítette a PornHub, íme:

Eszerint Magyarországon a leszbikus pornóra volt a legnagyobb érdeklődés (akárcsak tavaly), amivel nem vagyunk egyedül, például egész Észak-Amerika és Ausztrália is erre kattan. Osztrák szomszédainknál az anális szex a legnépszerűbb, a románoknál az érettebb nők, Kínában nagyon megy a japán pornó, Oroszországban pedig a hentai (most rákerestem, mi az: erotikus japán stílusú rajzfilm).

Az átlagos PornHub-fogyasztó 36 éves, a felhasználók háromnegyede mobilról néz pornót, oprendszerre bontva az iOS kicsit ráver az Androidra. A női felhasználók aránya átlagosan 32 százalék, a legtöbb (39%) a Fülöp-szigeteken. Az oldalon a legtöbb pornót az Egyesült Államokban nézik, utána jön Japán, az Egyesült Királyság, Kanada és Franciaország. További szaftos részletek a jelentésben.